รัฐบาลไทย-ข่าวทำเนียบรัฐบาล-รัฐมนตรีช่วยเกษตรฯ ติดตามการปฏิบัติงานการแก้ไขปัญหาการทำประมงผิดกฎหมาย
วันพฤหัสบดีที่ 8 กุมภาพันธ์ 2561
รัฐมนตรีช่วยเกษตรฯ ติดตามการปฏิบัติงานการแก้ไขปัญหาการทําประมงผิดกฎหมาย
รัฐมนตรีช่วยเกษตรฯ ติดตามการปฏิบัติงานการแก้ไขปัญหาการทําประมงผิดกฎหมาย มุ่งสร้างความตระหนักให้กับผู้ประกอบการประมงตลอดสายการผลิต พร้อมกําชับให้หน่วยงานที่เกี่ยวข้องดําเนินการให้เป็นไปตามระเบียบและกฎหมายที่กําหนดไว้อย่างเคร่งครัด
นายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เปิดเผยภายหลังติดตามการปฏิบัติงานในการแก้ไขปัญหาการทําประมงผิดกฎหมาย และการดําเนินการควบคุมการทําประมงของเรือประมงไทย ณ ศูนย์ควบคุมการแจ้งเข้า – ออกเรือประมง ชลบุรี (PIPO) และการตรวจสอบสินค้าประมงนําเข้าจากต่างประเทศทางตู้คอนเทนเนอร์ ณ ด่านตรวจสัตว์น้ํา ท่าเรือแหลมฉบัง ว่า การลงพื้นที่ดังกล่าว เพื่อติดตามการทํางานในการแก้ไขปัญหาการทําประมงผิดกฎหมาย เพื่อให้เห็นความก้าวหน้าในการปฏิบัติงานกระบวนการต่าง ๆ ของการแก้ไขปัญหาการทําประมงผิกฎหมายของประเทศไทย ที่มีความชัดเจนและเข้มข้นตามมาตรฐานการปฏิบัติงานที่กรมประมงได้วางแผนในการบริหารจัดการประมงไว้ให้เกิดความยั่งยืนของทรัพยากรและปราศจากการทําประมงที่ผิดกฎหมาย อีกทั้งยังเป็นการประชาสัมพันธ์สร้างความเข้าใจที่ถูกต้องให้กับเอ็นจีโอได้เห็นการทํางานในพื้นที่จริงว่าประเทศไทยมีความเข้มแข็งในการแก้ไขปัญหาการทําประมงผิดกฎหมาย
นายลักษณ์ กล่าวต่อไปว่า ได้ติดตามการดําเนินการควบคุมการทําประมงของเรือประมงไทย ของศูนย์ควบคุมการแจ้งเข้า – ออกเรือประมง (Port In – Port Out : PIPO Control Center) ทั้งในด้านการตรวจเข้าออกเรือประมง ซึ่งในการดําเนินงานขั้นตอนต่าง ๆ เจ้าหน้าที่จากสหวิชาชีพที่ปฏิบัติหน้าที่ประจําศูนย์ PIPO ตลอด 24 ชั่วโมง ได้แก่ กรมประมง กรมเจ้าท่า ศูนย์ประสานการปฏิบัติในการรักษาผลประโยชน์ของชาติทางทะเล : ศรชล. กรมสวัสดิการและคุ้มครองแรงงาน กรมจัดหางาน กรมการปกครอง และกองบังคับการตํารวจน้ํา ได้พิจารณาอนุญาตให้เรือออกไปทําการประมงและกลับเข้าเทียบท่าหลังจากการทําประมงตามกฎหมายกําหนด ซึ่งจะมีการตรวจเอกสาร ตรวจลูกเรือประมง ตรวจเรือประมงที่จะต้องติด VMS รวมทั้งการตรวจสอบเรือประมงในประเด็นความปลอดภัย สุขอนามัย สวัสดิภาพของคนประจําเรือทั้งขาไปและกลับทุกครั้ง อีกทั้งยังได้ดูกระบวนการตรวจสอบและอนุญาตให้นําสัตว์น้ําขึ้นท่า การตรวจสอบชนิดและน้ําหนักสัตว์น้ําขึ้นท่า การตรวจประเมิน (Audit) ท่าเทียบเรือ การปฏิบัติงานของท่าเทียบเรือ ซึ่งสัตว์น้ําที่จับโดยเรือประมงไทย ได้มีการจัดวางระบบการตรวจสอบย้อนกลับเพื่อให้ทราบถึงแหล่งที่มาของสินค้าและผลิตภัณฑ์ประมงทะเลได้ตลอดสายการผลิต (Supply Chain) ตั้งแต่สัตว์น้ําที่จับได้ต้องมีการจดบันทึกการทําประมง (logbook) ตามความเป็นจริงทุกครั้ง และมีรายละเอียดของชนิดสัตว์น้ํา ปริมาณสัตว์น้ํา บริเวณที่จับ เครื่องมือทําการประมง และเมื่อนําสัตว์น้ําขึ้นที่ท่าเทียบเรือ จะต้องมีการคัดแยกและชั่งน้ําหนักสัตว์น้ํารายชนิด จนเมื่อมีการซื้อขายสัตว์น้ําจะต้องมีการกรอกข้อมูลชนิดและปริมาณสัตว์น้ําที่ซื้อขายในเอกสารกํากับการซื้อขายสัตว์น้ํา (Marine Catch Purchasing Document : MCPD) เพื่อให้มีข้อมูลในการตรวจสอบย้อนกลับถึงแหล่งที่มาของสัตว์น้ําในทุกขั้นตอนตลอดสายการผลิต
นอกจากนี้ ยังได้ดูกระบวนการตรวจสอบสินค้าประมงนําเข้าจากต่างประเทศ ณ ด่านตรวจสัตว์น้ําจังหวัดชลบุรี ท่าเรือแหลมฉบัง ซึ่งได้เห็นกระบวนการขั้นตอนการตรวจสอบสินค้าทางตู้คอนเทนเนอร์ และเอกสารที่เกี่ยวข้องในการอนุญาตนําเข้าสินค้าต่างประเทศ โดยในส่วนของสัตว์น้ําที่นําเข้าจากต่างประเทศ ผู้ประกอบการนําเข้าต้องขออนุญาตนําเข้าสัตว์น้ํา ซึ่งด่านตรวจสัตว์น้ําของกรมประมงจะตรวจสอบเอกสารและสัตว์น้ํา อาทิ Catch Certificate, Certificate of Origin, Customs Clearance, หากข้อมูลถูกต้องจะอนุญาตให้นําเข้าสัตว์น้ํา หรือผลิตภัณฑ์สัตว์น้ําได้ จากนั้นยังได้ดูการตรวจสอบควบคุมสินค้าประมงที่นําเข้าทางตู้คอนเทนเนอร์โดยตรวจสอบด้วยเครื่องเอ็กซเรย์ และออกหนังสือกํากับการจําหน่ายสัตว์น้ํานําเข้า (Import movement document; IMD) ให้กับผู้นําเข้าสัตว์น้ําด้วย
"กระทรวงเกษตรและสหกรณ์ โดยกรมประมง มีการดําเนินการอย่างเข้มงวดทั้งในเรื่องของการควบคุมการทําประมงของเรือประมงไทยและการตรวจสอบสินค้าประมงนําเข้าจากต่างประเทศทางตู้คอนเทนเนอร์ และประชาสัมพันธ์สร้างความตระหนักให้กับผู้ประกอบการประมงตลอดสายการผลิตให้ความร่วมมือในการทําประมงอย่างถูกกฎหมาย พร้อมกําชับให้หน่วยงานที่เกี่ยวข้องดําเนินการให้เป็นไปตามระเบียบและกฎหมายที่กําหนดไว้อย่างเคร่งครัด โดยในทุกกระบวนการสินค้าประมงสามารถตรวจสอบย้อนกลับได้ตลอดเส้นทางซึ่งเป็นการสร้างความมั่นใจให้กับนานาประเทศว่าประเทศไทยมีความพยายามที่จะแก้ไขปัญหาการทําประมงผิดกฎหมาย และมีความมุ่งมั่นที่จะบริหารจัดการทรัพยากรประมงให้เกิดความยั่งยืน เพื่อให้ทรัพยากรประมงมีเพียงพอ และมีความมั่นคงทางด้านอาหารให้กับรุ่นลูกรุ่นหลานต่อไปในอนาคต" นายลักษณ์ กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai